Der er ved dette folketingsvalg akademikerrekord på stemmesedlen i Nordjylland. Det viser en gennemgang TV2 Nord har foretaget. Hver anden nordjyske kandidat har denne gang en universitetsbaggrund, mens det kun er 17 ud af 100 kandidater, der har en erhvervsuddannelse. - Det bliver akademikere, der tager over. Det er en skidt udvikling for vores demokrati. Det gør, at det ikke er bredt og ikke afspejler befolkningssammensætningen, lyder det fra folketingsmedlem Bjarne Laustsen (S), der selv er uddannet. Færre end hver tiende nordjyde har en universitetsuddannelse. Ifølge lektor i politologi har dansk politik ændret sig, så politikere med lange uddannelser har en fordel. -  Det sammenstød der er sprogligt, måder at tænke på erfaringsmæssigt gør simpelthen, at det er to verdener, der mødes. Derfor er det logisk, at en bonde ikke har lyst til at stille op til folketingsvalg, som de kunne engang, siger Johannes Andersen, der er lektor i politologi på AAU. Et demokratisk problem Bjarne Lausten mener, at der er stor forskel på, om man har været på arbejdsmarkedet selv – eller man skal sætte sig ind i det. - Det betyder rigtig meget, at man ved noget om de processer, der findes ude i erhvervslivet, inden man sætter sig ind og spiller klog, mener Bjarne Laustsen. Ifølge Johannes Andersen er det ikke et demokratisk problem - Vi stemmer på dem, vi har tillid til, og det er det, der er den grundlæggende idé i demokratiet. Men socialt er det et problem, fordi det er et udtryk for, at det politiske rykker længere og længere væk fra den måde, folk lever deres liv på, siger lektoren. Fra djøffere til politikere TV2 Nord har i dag spurgt et par nordjyder, hvorfor de mener, det er vigtigt, at folketingskandidaterne har erhvervserfaring. - Fordi så har du været ude i det virkelige liv i stedet for at læse dig til det på en computer. Det er anderledes ude i virkeligheden, end det er bag et skrivebord, lyder det fra Jakob Nielsen, der er kloakmester. Heller ikke en den anden nordjyde, vi støder på er glad for udviklingen. - De går jo lige fra at være djøffere til at være med i ungdomspartier, så går de ind i seniorpartier og så videre til Christiansborg. Det er et stort problem. Der er jo ikke ret mange af de politikere, der har haft nogen forbindelse til erhvervslivet, mener Birgit Andersen, der er social- og sundhedshjælper.

Referat:
Det kan være et demokratisk problem, at de fleste politikere er universitetsuddannede, mener lektor.